# สมเด็จพระราชาธิบดีวิลเลิม-อเล็กซานเดอร์แห่งเนเธอร์แลนด์
สมเด็จพระราชาธิบดีวิลเลิม-อเล็กซานเดอร์ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์แก่พระราชวงศ์เนเธอร์แลนด์ . ราชกิจจานุเบกษา หรือพระนามเต็ม วิลเลิม อเล็กซานเดอร์ คลอส จอร์จ เฟอร์ดินานด์ (พระราชสมภพ 27 เมษายน พ.ศ. 2510) เป็นพระมหากษัตริย์เนเธอร์แลนด์พระองค์ปัจจุบัน ตั้งแต่วันที่ 30 เมษายน พ.ศ. 2556 เป็นพระราชโอรสพระองค์โตของสมเด็จพระราชินีนาถเบียทริกซ์และเจ้าชายเคลาส์ มีพระอนุชา 2 พระองค์คือ เจ้าชายฟริโซและเจ้าชายคอนสแตนติน อเล็กซิออส

พระชนม์ชีพช่วงต้น
thumb|240px|left|สมเด็จพระราชาธิบดีวิลเลิม-อเล็กซานเดอร์ (ซ้าย) เมื่อพระชนมายุ 14 พรรษา และเจ้าชายฟริโซแห่งออเรนจ์-นัสเซา ในปี 2525

สมเด็จพระราชาธิบดีวิลเลิม-อเล็กซานเดอร์พระราชสมภพเมื่อวันที่ 27 เมษายน พ.ศ. 2510 ณ Academic Hospital Utrecht (ปัจจุบันคือ University Medical Center Utrecht) ที่ยูเทรกต์ เป็นพระโอรสพระองค์แรกของสมเด็จพระราชินีนาถเบียทริกซ์ และเจ้าชายเคลาส์ ทำให้พระองค์เป็นรัชทายาทลำดับแรกของราชบัลลังก์เนเธอร์แลนด์ในขณะนั้น และเป็นพระราชนัดดาพระองค์แรกในสมเด็จพระราชินีนาถยูเลียนาและเจ้าชายแบร์นฮาร์ท พระองค์ยังเป็นเจ้าชายพระองค์แรกของราชวงศ์เนเธอแลนด์ที่ประสูตินับตั้งแต่การประสูติของเจ้าชายอเล็กซานเดอร์ เมื่อปี 2394 และเป็นรัชทายาทโดยตรงเพศชายพระองค์แรกนับตั้งแต่การสิ้นพระชนม์ของเจ้าชายอเล็กซานเดอร์เมื่อปี 2427

ตั้งแต่ประสูติ สมเด็จพระราชาธิบดีวิลเลิม-อเล็กซานเดอร์ทรงดำรงพระอิสริยยศเจ้าชายแห่งเนเธอร์แลนด์  เจ้าชายแห่งออเรนจ์-นัสเซา และ Jonkheer of Amsberg พระองค์รับศีลจุ่มในฐานะสมาชิกของ Dutch Reformed Church เมื่อวันที่ 2 กันยายน พ.ศ. 2510ในโบสถ์ Saint Jacob ที่เดอะเฮก พระบิดาและพระมารดาอุปถัมภ์ของพระองค์ ได้แก่ เจ้าชายแบร์นฮาร์ทแห่งลิพเพอ-บีสเทอร์เฟ็ลท์ (พระอัยกา) บารอนเนสกอซตา ฟอน เดม บุสส์เช-เฮดเดนฮัวเซน (พระอัยยิกาฝ่ายพระบิดา) Prince Ferdinand von Bismarck อดีตนายกรัฐมนตรี Jelle Zijlstra Jonkvrouw Renée Röell และสมเด็จพระราชินีนาถมาร์เกรเธอที่ 2 แห่งเดนมาร์ก

พระองค์มีพระอนุชาสองพระองค์ ได้แก่ เจ้าชายฟริโซ (พ.ศ. 2511 – 2556) และเจ้าชายคอนสตันติน (ประสูติ พ.ศ. 2512) พระองค์ประทับร่วมกับครอบครัว ณ ปราสาท Drakensteyn ในหมู่บ้าน Lage Vuursche ไม่ไกลจาก Baarn ตั้งแต่ประสูติจนถึงปี 2524 ก่อนจะย้ายไปยังพระราชวัง Huis ten Bosch ที่เดอะเฮก ซึ่งมีขนาดใหญ่กว่า ในปี 2523 สมเด็จพระราชินีนาถเบียทริกซ์พระมารดาของพระองค์ เสด็จขึ้นครองราชย์เป็นพระมหากษัตริย์เนเธอร์แลนด์ หลังจากสมเด็จพระราชินีนาถยูเลียนาพระอัยกาสละราชสมบัติ ส่งผลให้พระองค์ได้รับพระอิสริยยศเจ้าชายแห่งออเรนจ์ ในฐานะรัชทายาทแห่งราชบัลลังก์เนเธอร์แลนด์ ขณะมีพระชนมายุ 13 พรรษา

สมเด็จพระราชาธิบดีวิลเลิม-อเล็กซานเดอร์ทรงเข้ารับศึกษาในโรงเรียนประถมของรัฐ Nieuwe Baarnse Elementary School ที่ Baarn ตั้งแต่ปี 2516 ถึง 2522 ต่อมาทรงศึกษาต่อในโรงเรียนมัธยม 2 แห่ง ได้แก่ Baarns Lyceum ที่ Baarn ระหว่างปี 2522 ถึง 2524 และ Eerste Vrijzinnig Christelijk Lyceum ที่เดอะเฮก ระหว่างปี 2524 ถึง 2526 หลังจากนั้นทรงศึกษาต่อที่วิทยาลัยเตรียมอุดมศึกษาเอกชน Atlantic College ที่ประเทศเวลส์ ระหว่างปี 2526 ถึง 2528 ซึ่งพระองค์ได้รับวุฒิบัตร International Baccalaureate ที่นั่น

หลังจากเสร็จสิ้นการรับราชการทหารตั้งแต่ปี 2528 ถึง 2530 สมเด็จพระราชาธิบดีวิลเลิม-อเล็กซานเดอร์ทรงเข้ารับการศึกษาวิชาประวัติศาสตร์ที่มหาวิทยาลัยไลเดิน ตั้งแต่ปี 2530 และสำเร็จการศึกษาระดับปริญญาโท  ในปี 2536 พระองค์ได้เขียนวิทยานิพนธ์ในหัวข้อ "การตอบสนองของเนเธอร์แลนด์ต่อการตัดสินใจของฝรั่งเศสภายใต้ประธานาธิบดีชาร์ล เดอ โกล ในการถอนตัวจากโครงสร้างการบังคับบัญชารวมของเนโท"

สมเด็จพระราชาธิบดีวิลเลิม-อเล็กซานเดอร์ทรงพูดภาษาอังกฤษ สเปน ฝรั่งเศส และเยอรมัน (ซึ่งเป็นภาษาแม่ของพระบิดา) นอกเหนือจากภาษาดัตช์ซึ่งเป็นภาษาแม่ของพระองค์

พระมหากษัตริย์
หลังจากสมเด็จพระราชินีนาถเบียทริกซ์พระราชมารดาสละราชสมบัติอย่างเป็นทางการเมื่อวันที่ 30 เมษายน พ.ศ. 2556 พระองค์จึงขึ้นครองราชย์เป็นสมเด็จพระราชาธิบดีแห่งเนเธอร์แลนด์พระองค์แรกนับตั้งแต่พระเจ้าวิลเลิมที่ 3 เสด็จสวรรคตเมื่อปี 2433 เป็นอันสิ้นสุดการครองราชย์โดยสมเด็จพระราชินีนาถที่ยาวนานถึง 123 ปี

ราชาภิเษกสมรส
สมเด็จพระราชาธิบดีวิลเลิม-อเล็กซานเดอร์ทรงเข้าพิธีหมั้นกับสมเด็จพระราชินีมักซิมา ธิดาของอดีตรัฐมนตรีว่าการกระทรวงเกษตรของอาร์เจนตินา เมื่อวันที่ 30 มีนาคม พ.ศ. 2544 และทรงเข้าพิธีอภิเษกสมรสในวันที่ 2 กุมภาพันธ์ พ.ศ. 2545 ทรงได้รับการจดทะเบียนสมรสโดยนายกเทศมนตรีอัมสเตอร์ดัมที่ Beurs van Berlage และทรงเข้ารับการประสาทพรที่โบสถ์นิวเวอร์แคร์กในกรุงอัมสเตอร์ดัม

สมเด็จพระราชาธิบดีวิลเลม-อเล็กซานเดอร์และสมเด็จพระราชินีมักซิมา มีพระธิดาด้วยกัน 3 พระองค์คือ
 เจ้าหญิงคาทารีนา-อะมาเลีย เจ้าหญิงแห่งออเรนจ์ (ประสูติ 7 ธันวาคม พ.ศ. 2546)
 เจ้าหญิงอะเลกซียา  (ประสูติ 26 มิถุนายน พ.ศ. 2548)
 เจ้าหญิงอารียาน (ประสูติ 10 เมษายน พ.ศ. 2550)

พระราชกรณียกิจ
ด้านการทหาร
สมเด็จพระราชาธิบดีวิลเลิม-อเล็กซานเดอร์ทรงผ่านการฝึกจากสถาบันราชนาวีของเนเธอร์แลนด์ พระองค์ทรงรับราชการเป็นนายทหารประจำเรือหลวง Tromp และเรือหลวง Abraham Crijnssen และทรงดำรงยศนาวาโท นอกจากนั้นยังทรงผ่านการฝึกจากวิทยาลัยป้องกันราชอาณาจักรของเนเธอร์แลนด์ ดำรงยศนาวาอากาศโทแห่งกองทัพอากาศเนเธอร์แลนด์และพลจัตวาแห่งกองทัพบกเนเธอร์แลนด์

ด้านกีฬา
พระองค์เป็นสมาชิกคณะกรรมการโอลิมปิกสากลตั้งแต่ปี 2541 จนกระทั่งก่อนเสด็จขึ้นครองราชย์ นอกจากนั้น พระองค์ยังสนพระทัยในกีฬาเทนนิส กรีฑา สกี ว่ายน้ำ แล่นเรือใบ กอล์ฟ ปีนเขา ขี่ม้า สเก็ตช์น้ำแข็ง และดำน้ำ ทรงเข้าร่วมการแข่งขันสเก็ตช์น้ำแข็งมาราธอนและการแข่งขันวิ่งมาราธอนที่นิวยอร์กอีกด้วย

ด้านการบิน
พระองค์ทรงสนพระทัยในการบินเป็นอย่างยิ่ง ทรงได้รับใบอนุญาตขับเครื่องบินส่วนพระองค์และใบอนุญาตขับเครื่องบินพาณิชย์

พระราชอิสริยยศ

 27 เมษายน พ.ศ. 2510 – 30 เมษายน พ.ศ. 2523: ฮิสรอยัลไฮเนส เจ้าชายวิลเลิม-อเล็กซานเดอร์
 30 เมษายน พ.ศ. 2523 – 30 เมษายน พ.ศ. 2556: ฮิสรอยัลไฮเนส เจ้าชายวิลเลิม-อเล็กซานเดอร์ เจ้าชายแห่งออเรนจ์
 30 เมษายน พ.ศ. 2556 – ปัจจุบัน ฮิสมาเจสตี สมเด็จพระราชาธิบดีวิลเลิม-อเล็กซานเดอร์

 พงศาวลี